Musulmonlar idorasi tibbiy niqob taqqan holda namoz o‘qishning zarari yo‘qligini bildirdi

O‘zbekiston musulmonlari idorasi tomonidan Al Azhar elektron fatvo markazining koronavirusga oid fatvolari e’lon qilindi.

Unda, jumladan, koronavirusdan saqlanish uchun tibbiy niqobda yurish zarur bo‘lgan ayni kunlarda niqob taqib namoz o‘qishning hukmi qanday ekanligi borasidagi savolga javob berilgan.
Koronavirusdan saqlanish uchun taqilgan niqob bilan namoz o‘qishning hukmi quyidagicha:
“Islom tadqiqotlari markazi huzuridagi Fatvo hay’ati musulmonlarga koronavirus tarqalishi yoki yuqishidan ehtiyot bo‘lish sababli taqib oladigan niqoblarda namoz o‘qishning zarari yo‘qligini qayd etgan”.
Musulmonlar idorasi tomonidan berilgan fatvolarda masjidlarda namoz o‘qishni to‘xtatishning hukmi haqida ham ma’lumot berib o‘tilgan.
“Misr fatvo uyi (Dorul ifto) Azhar shayxi va Misr vaqf vazirining yangi turdagi koronavirus tarqalishini oldini olish bo‘yicha ko‘rilayotgan chora-tadbirlar doirasida, ikki hafta mobaynida, Respublikaning barcha hududlarida jamoat va juma namozlarini ado etishni to‘xtatib, azon aytish bilan kifoyalanish qarorlarini ma’qullashini e’lon qildi. O‘zbekiston musulonlar idorasining fatvosi ham shunday mazmunda chiqarilgan”.
Virus yuqishidan qo‘rqib kursiga o‘tirib namoz o‘qish hukmi haqidagi savollarga ham javob berildi.
“Shayx Uvayda Usmon (Dorul ifto bosh kotibi): koronavirus yuqishidan qo‘rqib kursiga o‘tirib namoz o‘qish mumkin emas. Musulmon kishi uchun zarur ehtiyot choralarini ko‘rishgina vojib bo‘ladi”.
Avval O‘zbekiston musulmonlari idorasining Ramazon oyini o‘tkazish haqidagi bayonotida taroveh namozlarini uyda o‘qish tavsiya qilingani, keyinchalik taroveh va juma namozlarining uyda o‘qilishi masalasiga izoh berilgani, karantinga doir fatvolar e’lon qilingani haqida xabarlar berilgan.
 Koronavirusdan vafot etgan kishi qanday dafn etiladi? O‘zbekiston musulmonlari idorasi javob berdi
2020-yil 16-martda Musulmonlar idorasi muftiysi Usmonxon Alimov musulmonlarga murojaat qilgan va mamlakatda epidemiologik vaziyat barqarorlashgunga qadar juma namozi o‘rniga uyda peshin namozi o‘qilishi, shuningdek, besh vaqt namozni ham uyda ado etish zarurligi, janoza namozi vafot etganning yaqin qarindoshlari ishtirokida xonadonlarda o‘qilishi tavsiya etilgandi.